送修書記遊天台
作者：李鼐
朝代：宋

paragraphs: 塵事日敗人，筋力隨以勞。
三年梁溪上，俯仰如桔槔。
窮巷躬水菽，杜門匪禪逃。
修公巖壑人，臭味合我曹。
閒從茗碗集，有往不待招。
清芬落浄几，宴坐揮霜毫。
脫略畦畛外，寂寞期久要。
春風草離離，飛花照方袍。
朝來遽別我，明月挂一瓢。
笑指天台雲，意氣東南高。
去去不可挽，獨鶴鳴九皋。
會看精進力，覺性一宿超。
全提法王法，衆說障奔濤。
大千廓沙界，體現無絲毫。
異時藥山偈，問道慚非翱。